
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  27 ianuarie 2009               

PL-x  579/2008                     


AVIZ
asupra Propunerii legislative  privind parcările pe domeniul public
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu Propunerea legislativă privind parcările pe domeniul public, trimisă cu adresa nr. Pl x 579 din  24 septembrie 2008 şi înregistrată cu nr. 31/925 din 26.09.2008.

Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională. 

Senatul, în calitate de primă Cameră sesizată, a respins Propunerea legislativă în şedinţa din 17 septembrie 2008.
Potrivit prevederilor art.61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut proiectul de lege  în şedinţa din 27 ianuarie 2009.

Proiectul de lege are ca obiect de reglementare administrarea directă de către consiliile locale a parcărilor situate pe domeniul public, interzicându-se concesionările, închirierile sau asocierile cu persoane fizice sau juridice.

Membrii comisiei au examinat proiectul de lege supus avizării, expunerea de motive, avizul favorabil, cu observaţii şi propuneri, al Consiliului Legislativ nr.451/14.04.2008 şi Punctul de vedere al Guvernului, transmis cu adresa nr.1155/15.05.2008 prin care nu susţine adoptarea acestei iniţiative legislative. 
                 În urma dezbaterilor, Comisia juridică, de disciplină şi imunităţi a hotărât, cu majoritate de voturi, (3 abţineri) avizarea negativă a acestei iniţiative legislative.

      Potrivit principiului autonomiei locale, autorităţile administraţiei publice locale administrează sau, după caz, dispun de bunurile proprietate publică sau privată a comunelor, oraşelor, municipiilor şi judeţelor, administrarea presupunând inclusiv concesionarea şi închirierea acestor bunuri, prevederile propuse la art. 1 constituind o încălcare a principiului menţionat mai sus. Referitor la propunerea de la art. 2, potrivit căreia sumele aferente a 50%  din tariful afectat pentru rovignete  să rămână la bugetele locale, aceasta nu este posibilă potrivit legislaţiei în materie, respectiv art. 12 alin 1 din Ordonanţa Guvernului nr. 15/2002 privind aplicarea tarifului de utilizare şi a tarifului de trecere pe reţeaua de drumuri naţionale din România, cu modificările şi completările ulterioare, sumele încasate în urma aplicării tarifelor de utilizare se constituie venit la dispoziţia Companiei Naţionale de Autostrăzi şi Drumuri Naţionale din România şi vor fi utilizate în exclusivitate pentru finanţarea lucrărilor de construcţie, modernizare şi reparaţie a drumurilor naţionale. 
În raport de obiectul şi conţinutul reglementării,  propunerea legislativă  face parte din categoria legilor ordinare. 

                                      PREŞEDINTE,                            SECRETAR,

                                        Daniel BUDA                       Gabriel ANDRONACHE
Consilier, Paul Şerban

